Сибата, дегIа, хьаькъала, говзала кIоарга, хоза бола вай кагий нах кхыча мехкашка санна цу молхашта тIехьабаьнна ба. Цхьаболчар мелаш а, цул совгIа цох шоашта рузкъа Iалаш дарца таро еш а болх лелабу. Из бIеха рузкъа а да, нах боабеш рузкъа а да, саг эсалча, сийдоацача воаккхаш рузкъа а да. Къаракъал дуккха а чIоагIагIа лораве веза цох саг. ХIана аьлча, къаракъо бохбаь корта, тIера кеп дIа ма яьллинге а юха хьаькъал чу боагIа. Вай яхац из дика да, даьра дац. Хьарам а да, бIеха а да, зуламе а да. Амма цу «Лирика», «Залдиар», «Тропикамид» яхача дарбан лелае езача молхаша бIогора баьккхача керта ше фу леладу а, ше сенга кхача гIерт а ховш хилац. Цул совгIа, наькъа болхаш-боагIаш мелча Iоажалах дIатох цо наькъа араваьнна саг.